钦定古今图书集成/明伦汇编/皇极典/第175卷 > 周
## 钦定古今图书集成/明伦汇编/皇极典/第175卷 > 周

### 武王克商即天子位

按：《书经泰誓上》：“惟十有三年春，大会于孟津。”

〈蔡传〉《十三年》者，武王即位之十三年也。“春”者，孟春建寅之月也。

王曰：“嗟！我友邦冢君，越我御事，庶士明听，誓惟天地万物父母，惟人万物之灵亶聪明，作元后，元后作民
父母。今商王受弗敬上天，降灾下民，沈湎冒色，敢行
暴虐，罪人以族，官人以世，惟宫室台榭陂池侈服，以
残害于尔万姓，焚炙忠良，刳剔孕妇。皇天震怒，命我
文考，肃将天威，大勋未集，肆予小子发，以尔友邦冢”
君，观政于商，惟受罔有悛心，乃夷居弗事上帝神祇，
遗厥先宗庙弗祀。牺牲粢盛，既于凶盗。乃曰：“吾有民
有命，罔惩其侮。天佑下民，作之君，作之师。惟其克相
上帝，宠绥四方。有罪无罪，予曷敢有越厥志？”同力度
德，同德度义。受有臣亿万，惟亿万心。予有臣三千，惟
一心。商罪贯盈，天命诛之，予弗顺天，“厥罪惟钧。予小
子夙夜祗惧，受命文考，类于上帝，宜于冢土，以尔有
众，底天之罚。天矜于民，民之所欲，天必从之。尔尚弼
予一人，永清四海，时哉，弗可失！”　《泰誓》中：惟戊午，王
次于河朔，群后以师毕会。王乃徇师而誓曰：“呜呼！西
土有众，咸听朕言。我闻吉人为善，惟日不足；凶人为
不善，亦惟日不足。今商”王受，力行无度，播弃犁老，昵
比罪人，淫酗肆虐，臣下化之，朋家作仇胁权，相灭无
辜，吁天，秽德彰闻。惟天惠民，惟辟奉天。有夏桀弗克
若天，流毒下国。天乃佑命成汤降黜夏命，惟受罪浮
于桀，剥丧元良，贼虐谏辅，谓己有天命，谓敬不足行，
谓祭无益，谓暴无伤。厥鉴惟不远，在彼夏王，天其以
予乂民。“朕梦协朕卜，袭于休祥，戎商必克。受有亿兆
夷人，离心离德。予有乱臣十人，同心同德。虽有周亲，
不如仁人。天视自我民视，天听自我民听。百姓有过，
在予一人。”今朕必往，我武惟扬。侵于之疆，取彼凶残。
我伐用张，于汤有光。勗哉夫子！罔或无畏，宁执非敌。
百姓懔懔，若崩厥角。呜呼！乃一德一心，立定“厥功，惟
克永世。”　《泰誓》下，时厥明，王乃大巡六师，明誓众士。
王曰：“呜呼，我西土君子，天有显道，厥类惟彰。今商王
受狎侮，五常荒怠弗敬，自绝于天，结怨于民，斮朝涉
之胫，剖贤人之心，作威杀戮，毒痡四海，崇信奸回，放
黜师保，屏弃典刑，囚奴正士，郊社不修，宗庙不享，作
奇技淫巧，以悦妇人。上帝弗顺，祝降时丧。尔其孜孜
奉予一人，恭行天罚。古人有言曰：‘抚我则后，虐我则
仇’。”独夫受洪惟作威，乃汝世仇，树德务滋，除恶务本。
肆予小子，诞以尔众士，殄歼乃仇。尔众士其尚迪果
毅，以登乃辟。功多有厚赏，不迪有显戮。呜呼！惟我文
考，若日月之照临，光于四方，显于西土。惟我有周，诞
受多方，予克受，非予武，惟朕文考无罪；受克予，非朕
文考有罪，惟予小子无良　牧誓。时甲子昧爽，王朝
至于商郊牧野，乃誓。王左杖黄钺，右秉白旄以麾曰：
“逖矣西土之人！”王曰：“嗟！我友邦冢君、御事、司徒、司马、
司空、亚旅、师氏、千夫长、百夫长，及庸、蜀、羌、髳、微、卢、彭、
濮，人称尔戈，比尔干，立尔矛。予其誓。”王曰：“古人有言
曰：‘牝鸡无晨，牝鸡之晨，惟家之索’。今商王受惟妇言，
是用。昏弃厥肆祀，弗答，昏弃厥遗王父母弟不迪。乃
惟四方之多罪，逋逃是崇是长，是信是使，是以为大
夫卿士，俾暴虐于百姓，以奸宄于商邑。今予发惟恭
行天之罚，今日之事，不愆于六步七步，乃止齐焉？夫
子勗哉！不愆于四伐、五伐、六伐、七伐，乃止齐焉。勗哉
夫子！尚桓桓，如虎如貔，如熊如罴，于商郊，弗迓克奔，
以役西土。勗哉夫子！尔所弗勗，其于尔躬，有戮　《武
成》。”惟一月壬辰，旁死魄。越翼日癸巳，王朝步自周于
征伐商，底商之罪，告于皇天后土，所过名山大川，曰：
“惟有道曾孙周王发，将有大正于商。今商王受无道，
暴殄天物，害虐烝民，为天下逋逃主萃渊薮。予小子
既获仁人，敢祗承上帝，以遏乱略，华夏蛮貊，罔不率
俾。惟尔有神，尚克相予，以济兆民，无作神羞。”既戊午，
师逾孟津。癸亥，陈于商郊，俟天休命。甲子昧爽，受率
其旅若林，会于牧野。罔有敌于我师，前徒倒戈，攻于
后以北，血流漂杵，一戎衣，天下大定。乃反商政，政由
旧。释箕子囚，封比干墓，式商容闾。散鹿台之财，发钜
桥之粟，大赉于四海，而万姓悦服。厥四月，哉生明王
来自商，至于丰，乃偃武修文，归马于华山之阳，放牛
于桃林之野，示天下弗服。既生魄，庶邦冢君暨百工，
受命于周。丁未，祀于周庙，邦甸侯卫，骏奔走，执豆笾。
越三日庚戌，柴望，大告《武成》王若曰：“呜呼群后，惟先
王建邦启土，公刘克笃前烈。至于太王，肇基王迹，王
季其勤王家。我文考文王，克成厥勋，诞膺天命，以抚
方夏，大邦畏其力，小邦怀其德。惟九年，大统未集。予
小子其承厥志，恭天成命，肆予东征，绥厥士女。惟其
士女，篚厥元黄，昭我周王，天休震动，用附我大邑。周
列爵惟五，分土惟三，建官惟贤，位事惟能。重民五教，
惟食丧祭。惇信明义，崇德报功，垂拱而天下治。”
按《史记周本纪》：“武王即位，修文王绪业。九年，武王上
祭于毕东，观兵至于孟津，为文王木主，载以车中军。
武王自称太子，发言奉文王以伐，不敢自专。乃告司
马、司徒、司空诸节：齐栗，信哉！予无知，以先祖有德臣
小子受先功，毕力赏罚，以定其功。”遂兴师，不期而会
孟津者八百诸侯，皆曰：“纣可伐矣。”武王曰：“女未知天命，未可也。”乃还师归。居二年，闻纣昏乱，暴虐滋甚，杀
王子比干，囚箕子。太师疵、少师彊抱其乐器而奔周。
于是武王遍告诸侯曰：“殷有重罪，不可以不毕伐。”乃
遵《文王》。遂率戎车三百乘，虎贲三千人，甲士四万五
千人，“以东伐纣。”十一年“十二月戊午，师毕渡孟津。诸
侯兵会者车四千乘，陈师牧野。帝纣闻武王来，亦发
兵七十万人拒武王。武王使师尚父与百夫致师，以
大卒驰帝纣师。纣走反入，登于鹿台之上，蒙衣其珠
玉，自燔于火而死。武王持太白旗以麾诸侯，诸侯毕
拜武王，武王乃揖诸侯，诸侯毕从。武王至”商国，商国
百姓咸待于郊。于是武王使群臣告语商百姓曰：“上
天降休！”商人皆再拜稽首，武王亦答拜。乃出复军。明
日，除道修社及商纣宫。及期，百夫荷罕旗以先驱。武
王弟叔振铎奉陈常车，周公旦把大钺，毕公把小钺，
以夹武王，散宜生、太颠、闳夭皆执剑以卫武王。既入，
立于社南大卒之左右，毕从，毛叔郑奉明水，卫康叔
封《布兹》，召公奭赞采师，尚父牵牲，尹佚䇲祝曰：“殷之
末孙季纣，殄废先王明德，侮蔑神祇，不祀，昏暴商邑
百姓，其章显闻于天皇上帝。”于是武王再拜稽首曰：
“膺更大命，革殷受天明命。”武王又再拜稽首，乃出。

### 成王以太子即天子位

按《史记·周本纪》：“武王已克殷。后二年，武王病，天下未
集，群公惧穆卜周公乃祓斋自为质，欲代武王。武王
有瘳后而崩，太子诵代立，是为成王。成王少周，初定
天下，周公恐诸侯畔周公，乃摄行政当国。”管叔、蔡叔
群弟疑周公与武庚作乱畔周，周公奉成王命，伐诛
武庚、管叔，放蔡叔，以微子开代殷后，国于宋，颇收殷
馀民以封武王少弟，封为卫康叔。晋唐叔得嘉谷，献
之成王，成王以归周公于兵所。周公受禾东土，鲁天
子之命。初，管、蔡畔周，周公讨之，三年而毕定。故初作
《大诰》，次作《微子之命》，次《归禾》，次《嘉禾》，次《康诰》《酒诰》《梓
材》，其事在《周公》之篇。周公行政七年，成王长，周公反
政，成王北面就群臣之位。

按《竹书纪年》：“成王元年丁酉春正月，王即位，命冢宰
周文公总百官。”

### 康王以太子即天子位

按《书经顾命》：“惟四月哉生魄，王不怿。”甲子，王乃洮沬
水相，被冕服，凭玉几，乃同召太保奭、芮伯、彤伯、毕公、
卫侯、毛公、师氏、虎臣、百尹、御事。王曰：“呜呼，疾大渐，惟
几，病日臻，既弥留，恐不获誓言。嗣兹予审训，命汝昔
君文王、武王，宣重光，奠丽陈教，则肄肄不违，用克达
殷集大命在后之侗。敬迓天威，嗣守文武大训，无敢
昏逾。今天降疾殆，弗兴弗悟。尔尚明时朕言，用敬保
元子钊，弘济于艰难，柔远能迩，安劝小大。庶邦思夫
人自乱于威仪，尔无以钊冒贡于非几。兹”既受命还
出缀衣于庭。越翼日乙丑，王崩。太保命仲桓、南宫毛、
俾爰、齐侯吕伋，以二干戈、虎贲百人迎子钊于南门
之外，延入翼室，恤宅宗。丁卯，命作册度。越七日癸酉，
伯相命士须材狄，设黼扆，缀衣牖间，南向，敷重篾席，
黼纯华玉，仍几；西序东向，敷重底席，缀纯文贝，仍几；
东序西向，敷重丰席，画纯雕玉，仍几；西夹南向，敷重
笋席，元粉纯漆，仍几。越玉五重，陈宝赤刀，大训，弘璧、
琬琰在西序，大玉，夷玉，《天球》《河图》在东序，引之舞衣，
大贝鼖鼓在西房。兑之戈，和之弓，垂之，竹矢，在东房。
大辂在宾阶面，缀辂在阼阶面。先辂在左塾之前，次
辂在右塾之前。二人雀弁，执惠，立于毕门之内。四人
綦弁，执戈上刃，夹两阶戺。一人冕，执刘，立于东堂。一
人冕，执钺，立于西堂。一人冕，执戣，立于东垂。一人冕，
执瞿，立于西垂。一人冕，执锐，立于侧阶。王麻冕黼裳，
由宾阶𬯀；卿士、邦君，麻冕蚁裳。入即位。太保、太史、太
宗，皆麻冕彤裳。太保承介圭，上宗奉同瑁，由阼阶𬯀。
太史秉书，由宾阶𬯀。御王册命曰：“皇后凭玉几，道扬
永命，命汝嗣训，临君周邦，率循大卞，燮和天下，用答
扬文武之光训！”王再拜，兴，答曰：“眇眇予末小子，其能
而乱四方，以敬忌天威。”乃受同瑁。王三宿三祭三咤，
上宗曰飨，太保受同，降盥以异同，秉璋以酢，授宗人，
同拜，王答拜。太保受同，祭哜宅，授宗人，同拜，王答拜。
太保降，收诸侯出庙门，俟　《康王之诰》。王出在应门
之内，太保率西方诸侯入应门左，毕公率东方诸侯
入应门右，皆布乘黄朱，宾称，奉圭兼币曰：“一二臣卫，
敢执壤奠”，皆再拜稽首。王义嗣德答拜。太保暨芮伯
咸进，相揖，皆再拜稽首曰：“‘敢敬告天子，皇天改大邦
殷之命。惟周文武，诞受羑若，克恤西土，惟新陟王，毕
协赏罚，戡定厥功，用敷遗后人休。今王敬之哉！张皇
六师，无坏我高祖寡命’。王若曰：‘庶邦侯甸男卫，惟予
一人，钊报诰。昔君文武丕平富不务咎，底至齐信，用
昭明于天下，则亦有熊罴之士、不二心之臣，保乂王
家，用端命于上帝。皇天用训厥道，付畀四方，乃命建
侯树屏，在我后之人。今予一二伯父，尚胥暨，顾绥尔
先公之臣，服于先王。虽尔身在外，乃心罔不在王室，
用奉恤，厥若无遗鞠子羞’。”群公既皆听命，相揖趋出王释冕反丧服。

按《史记周本纪》：成王崩，二公率诸侯以太子钊见于
先王庙，申告以文王、武王之所以为王业之不易，务
在节俭，毋多欲，以笃信临之。太子钊立，是为康王。
按《竹书纪年》，康王元年甲戌春正月，王即位，命冢宰
召康公总百官，诸侯朝于丰宫。

### 昭王以康王子即天子位

按：《史记·周本纪》：“康王卒，子昭王瑕立。”

按《竹书纪年》：“昭王元年庚子春正月，王即位。”

### 穆王以昭王子即天子位

按《史记周本纪》：“昭王南巡狩不返，卒于江上。立昭王
子满，是为穆王。”

按《竹书纪年》：“穆王元年己未春正月，王即位。”

### 共王以穆王子即天子位

按：《史记周本纪》：“穆王崩，子共王繄扈立。”

按《竹书纪年》：“共王元年甲寅春正月，王即位。”

### 懿王以共王子即天子位

按《史记·周本纪》：“共王崩，子懿王囏立。”
按《竹书纪年》：“懿王元年甲寅春正月，王即位。”

### 孝王以共王弟即天子位

按《史记周本纪》：“懿王崩，共王弟辟方立，是为孝王。”
按《竹书纪年》：“孝王元年辛卯春正月，王即位。”

### 夷王以懿王太子即天子位

按：《史记周本纪》：“孝王崩，诸侯复立懿王太子燮，是为
夷王。”

按《竹书纪年》：“夷王元年庚子春正月，王即位。”

### 厉王以夷王子即天子位

按：《史记周本纪》：“夷王崩，子厉王胡立。”

按《竹书纪年》：“厉王元年戊申春正月，王即位。”

### 宣王以厉王太子即天子位

按《史记周本纪》：“厉王即位三十年，好利近荣夷公大
夫芮良夫谏王，王不听，卒以荣公为卿士用事。王行
暴虐侈傲，国人谤王。召公谏曰：‘民不堪命矣’。王怒，得
卫巫，使监谤者，以告则杀之。于是国人莫敢言。三年
乃相与畔，袭厉王，厉王出奔于彘。厉王太子静匿召
公之家，国人闻之，乃围之。召公曰：‘昔我骤谏王，王不
从，以及此难也。今杀王太子，王其以我为仇而怼怒
乎？夫事君者险而不仇，怼怨而不怒，况事王乎’？”乃以
其子代王太子，太子竟得脱。召公、周公二相行政，号
曰共和。共和十四年，厉王死于彘，太子静长于召公
家，二相乃共立之为王，是为宣王。

按：《竹书纪年》：“宣王元年甲戌春正月，王即位。周定公、
召穆公辅政。”

### 幽王以宣王子即天子位

按：《史记周本纪》：“宣王崩，子幽王宫涅立。”

按《竹书纪年》：“幽王元年庚申春正月，王即位。”

### 平王以故太子即天子位

按《史记·周本纪》：“幽王嬖，爱褒姒，生伯服。废申后，并去
太子宜臼，以褎姒为后，以伯服为太子。申侯怒，与缯
西夷、犬戎攻幽王，遂杀幽王骊山下，掳褒姒，尽取周
赂而去。于是诸侯乃即申侯而共立故幽王太子宜
臼，是为平王，以奉周祀。平王立，东迁于雒邑。”

### 桓王以平王孙即天子位

按：《史记周本纪》：“平王崩，太子泄父蚤死，立其子林，是
为桓王。”桓王，平王孙也。

### 庄王以桓王子即天子位

按：《史记周本纪》：“桓王崩，子庄王他立。”

### 釐王以庄王子即天子位

按：《史记周本纪》：“庄王崩，子釐王胡齐立。”

### 惠王以釐王子即天子位

按：《史记周本纪》：“釐王崩，子惠王阆立。”

### 襄王以惠王子即天子位

按：《史记周本纪》：“惠王崩，子襄王郑立。”

### 顷王以襄王子即天子位

按：《史记周本纪》：“襄王崩，子顷王壬臣立。”

### 匡王以顷王子即天子位

按：《史记周本纪》：“顷王崩，子匡王斑立。”

### 定王以匡王弟即天子位

按：《史记周本纪》：“匡王崩，弟瑜立，是为定王。”

### 简王以定王子即天子位

按：《史记周本纪》：“定王崩，子简王夷立。”

### 灵王以简王子即天子位

按：《史记周本纪》：“简王崩，子灵王泄心立。”

### 景王以灵王子即天子位

按：《史记周本纪》：“灵王崩，子景王贵立。”

### 悼王以景王子即天子位

按《史记·周本纪》：“景王十八年，后太子圣而早卒。二十
年，景王爱子朝欲立之，会崩，子丐之党与争立，国人
立长子猛为王，子朝攻杀猛，猛为悼王。”

### 敬王以晋师平乱即天子位

按《左传》昭公二十二年：王子朝、宾起有宠于景王，王与宾孟说之，欲立之。刘献公之庶子伯蚠事单穆公，
恶宾孟之为人也，愿杀之。又恶王子朝之言以为乱，
愿去之。宾孟适郊，见雄鸡自断其尾，问之侍者，曰：“‘自
惮其牺也’。遽归告王，且曰：‘鸡其惮为人用乎？人异于
是，牺者实用人，人牺实难己，牺何害’？”王弗应。夏四月，
王田北山，使公卿皆从，将杀单子、刘子。王有心疾，乙
丑，崩于荣锜氏。戊辰，刘子摰卒，无子，单子立刘蚠。五
月庚辰，见王，遂攻宾起，杀之，盟群王子于单氏。丁巳，
葬景王。王子朝因旧官百工之丧职秩者与景、灵之
族以作乱，帅郊要饯之。甲以逐刘子。壬戌，刘子奔扬。
单子逆悼王于庄宫以归。王子还，夜取王以如庄宫。
癸亥，单子出。王子还，与召庄公谋曰：“不杀单旗不捷，
与之重盟，必来。背盟而克者多矣。”从之。樊顷子曰：“非
言也，必不克。”遂奉王以追单子，及领大盟，而复杀挚
荒以说刘子如刘。单子亡。乙丑，奔于平畤，群王子追
之，单子杀还姑发弱、鬷延、定稠、子朝奔京。丙寅，伐之。
京人奔山。刘子入于王城。辛未，巩简公败绩于京。乙
亥，甘平公亦败焉。叔鞅至自京师，言王室之乱也。闵
马父曰：“子朝必不克。其所与者，天所废也。”单子欲告
急于晋。秋七月戊寅，以王如平畤，遂如圃车，次于皇。
刘子如刘，单子使王子处守于王城，盟百工于平宫。
辛卯，𬩽肸伐皇，大败，获𬩽肸。壬辰，焚诸王城之市。八
月辛酉，司徒丑以王师败绩于前城，百工叛。己巳，伐
单氏之宫，败焉。庚午，反伐之。辛未，伐东圉。冬十月丁
巳，晋籍谈、荀跞帅九州之戎及焦、瑕、温、原之师，以纳
王于王城。庚申，单子、刘蚠以王师败绩于郊，前城人
败陆浑于社。十一月乙酉，王子猛卒，不成丧也。已丑，
敬王即位，馆于子旅氏。十二月庚戌，晋籍谈、荀跞、贾
辛、司马督帅师军子阴，于侯氏，于谿泉，次于社。王师
军于汜，于解，次于任人。闰月，晋箕遗、乐征、右行诡济
师，取前城，军其东南。王师军于京、楚。辛丑，伐京，毁其
西南。二十三年春王正月壬寅朔，二师围郊。癸卯，郊
𬩽溃。丁未，晋师在平阴，王师在泽邑。王使告间，庚戌，
还。夏四月乙酉，单子取訾，刘子取墙人、直人。六月壬
午，王子朝入于尹。癸未，尹圉诱刘佗杀之。丙戌，单子
从阪道，刘子从尹道伐尹。单子先至而败，刘子还。己
丑，召伯奂、南宫极以戍津人，得诸河上。阴不佞以温
人南侵，拘得玉者，取其玉，将卖之，则为石。王定而献
之，与之东訾。二十五年夏，会于黄父，谋王室也。赵简
子令诸侯之大夫输王粟具。戍人曰：“明年将纳王。”宋
乐大心曰：“我不输粟，我于周为客，若之何使客？”晋士
伯曰：“自践土以来，宋何役之不会，而何盟之不同？”曰：
“同恤王室，子焉得辟之？子奉君命以会大事，而宋背
盟，无乃不可乎？”右师不敢对，受牒而退。士伯告简子
曰：“宋右师必亡。奉君命以使，而欲背盟以干盟主，无
不祥大焉。”壬申，尹文公涉于巩，焚东訾，弗克。二十六
年四月，单子如晋告急。五月戊午，刘人败王城之师
于尸氏。戊辰，王城人、刘人战于施谷，刘师败绩。七月
己巳，刘子以王出，庚午，次于渠。王城人焚刘。丙子，王
宿于褚氏。丁丑，王次于萑谷。庚辰，王入于胥靡。辛巳，
王次于滑。晋知跞、赵鞅帅师纳王，使女宽守阙塞。冬
十月丙申，王起师于滑。辛丑，在郊，遂次于尸。十一月
辛酉，晋师克巩。召伯盈逐王子朝。王子朝及召氏之
族，毛伯得、尹氏固、南宫嚚奉周之典籍以奔楚，阴忌
奔莒以叛。召伯逆王于尸。及刘子、单子盟，遂军圉泽，
次于堤上。癸酉，王入于成周。甲戌，盟于襄宫。晋师使
成公般戍周而还。十二月癸未，王入于庄宫。王子朝
使告于诸侯曰：“昔武王克殷，成王靖四方，康王息民，
并建母弟，以藩屏周。亦曰：‘吾无专享文武之功，且为
后人之迷败倾覆，而溺入于难，则振救之’。”至于夷王。
王愆于厥身，诸侯莫不并走其望，以祈王身。至于厉
王，王心戾虐，万民弗忍居。王于彘，诸侯释位，以间王
政。宣王有志，而后效官。至于幽王，天不吊周，王昏不
若，用愆厥位，携王奸命，诸侯替之，而建王嗣，用迁郏
鄏，则是兄弟之能用力于王室也。至于惠王，天不靖
周，生颓祸，心施于叔带。惠、襄辟难，越去王都，则有晋、
郑，咸黜不端，以绥定王家，则是兄弟之能率先王之
命也。在定王六年，秦人降妖曰：“周其”有頾，王亦克能
修其职，诸侯服享二世，共职王室。其有间王位，诸侯
不图，而受其乱灾。至于灵王，生而有頾，王甚神圣，无
恶于诸侯。灵王、景王，克终其世。今王室乱，单旗刘狄，
剥乱天下，壹行不若，谓先王何常之有？唯余心所命，
其谁敢讨之。帅群不吊之人，以行乱于王室，侵欲无
厌，规求无度，贯渎鬼神，慢弃刑法，倍奸齐盟，傲很威
仪，矫诬先王，晋为不道，是摄是赞，思肆其罔极。兹不
谷震荡播越，窜在荆蛮，未有攸底。若我一二兄弟甥
舅，奖顺天法，无助狡猾，以从先王之命，毋速天罚，赦
图不穀，则所愿也。敢尽布其腹心及先王之经，而诸
侯实深图之。昔先王之命曰：“王后无适，则择立长。年
钧以”德，德钧以卜。王不立爱，公卿无私，古之制也。穆
后及太子寿早夭即世，单、刘赞私立少，以间先王，亦唯伯仲、叔季图之。闵马父闻子朝之辞，曰：“文辞以行，
礼也。子朝干景之命，远晋之大，以专其志，无礼甚矣，
文辞何为？”二十七年十二月，晋籍秦致诸侯之戍于
周，鲁人辞以难。二十九年三月己卯，京师杀召伯盈、
尹氏固及原伯鲁之子。尹固之复也，有妇人遇之周
郊，尤之曰：“处则劝人为祸，行则数日而反，是夫也其
过三岁乎？”夏五月庚寅，王子赵车入于鄻以叛，阴不
佞败之。三十二年秋八月，王使富辛与石张如晋，请
城成周。天子曰：“天降祸于周，俾我兄弟并有乱心，以
为伯父忧。我一二亲昵甥舅，不皇启处。于今十年，勤
戍五年，余一人无日忘之，闵闵焉如农夫之望岁，惧
以待时。伯父若肆大惠，复二文之业，弛周室之忧，徼
文武之福，以固盟主，宣昭令名，则余一人有大愿矣。
昔成王合诸侯，城成周以为东都，崇文德焉。今我欲
徼福假灵于成王，修成周之城，俾戍人无勤，诸侯用
宁，蝥贼远屏，晋之力也。其委诸伯父，使伯父实重图
之。俾我一人无征怨于百姓，而伯父有荣施，先王庸
之。”范献子谓魏献子曰：“与其戍周，不如城之。天子实
云：虽有后事，晋弗与知，可也。从王命以纾诸侯，晋国
无忧。是之不务，而又焉从事？”魏献子曰：“善。”使伯音对
曰：“天子有命，敢不奉承，以奔告于诸侯，迟速衰”序，于
是焉在。冬十一月，晋魏舒、韩不信如京师，合诸侯之
大夫于狄泉寻盟，且令城成周。己丑，士弥牟营成周。
计丈数，揣高卑，度厚薄，仞沟洫，物土方，议远迩，量事
期，计徒庸，虑材用，书糇粮，以令役于诸侯。属役赋丈
书，以授帅，而效诸刘子。韩简子临之，以为成命。定公
元年春王正月辛巳，晋魏舒合诸侯之大夫于狄泉，
将以城成周。孟懿子会城成周，城三旬而毕。五年春，
王人杀子朝于楚。六年，“周儋翩率王子朝之徒因郑
人将以作乱于周。郑于是乎伐冯滑、胥靡、负黍、狐人、
阙外。”六月，晋阎没戍周，且城胥靡。冬十二月，“天王处
于姑莸。”辟儋翩之乱也。七年春二月，周儋翩入于《仪
栗》以叛。夏四月，单武公、刘桓公败尹氏于穷谷。冬十
一月戊午，单子、刘子逆王于庆氏，晋籍秦送王。己巳，
王入于王城，馆于公族党氏，而后朝于庄宫。八年二
月己丑，单子伐谷城，刘子伐仪、栗。辛卯，单子伐简城，
刘子伐盂，以定王室。

按《史记·周本纪》：“景王爱子朝欲立之，会崩，子丐之党
与争立，国人立长子猛为王。子朝攻杀猛，猛为悼王。
晋人攻子朝而立丐，是为敬王。敬王元年，晋人入敬
王，子朝自立，敬王不得入，居泽。四年，晋率诸侯入敬
王于周，子朝为臣，诸侯城周。十六年，子朝之徒复作
乱，敬王奔于晋。十七年，晋定公遂入敬王于周。”

### 元王以敬王子即天子位

按：《史记周本纪》：“敬王崩，子元王仁立。”

### 定王以元王子即天子位

按：《史记周本纪》：“元王崩，子定王介立。”

### 哀王以定王子即天子位

按《史记周本纪》：“定王崩，长子去疾立，是为哀王。”

### 思王以哀王弟袭天子位

按《史记周本纪》：“哀王立三月，弟叔袭杀哀王而自立，
是为思王。”

### 考王以思王弟袭天子位

按《史记周本纪》：“思王立五月，少弟嵬攻杀思王而自
立，是为考王。”

### 威烈王以考王子即天子位

按：《史记周本纪》：“考王崩，子威烈王午立。”

### 安王以威烈王子即天子位

按：《史记周本纪》：“威烈王崩，子安王骄立。”

### 烈王以安王子即天子位

按：《史记周本纪》：“安王崩，子烈王喜立。”

### 显王以烈王弟即天子位

按《史记周本纪》：“烈王崩，弟扁立，是为显王。”

### 慎靓王以显王子即天子位

按：《史记周本纪》：“显王崩，子慎靓王定立。”

### 赧王以慎靓王子即天子位

按：《史记·周本纪》：“慎靓王崩，子赧王延立。